Va apărea un nou drum expres în România
Va apărea un nou drum expres în România! Cristian Pistol, directorul general al Companiei Naționale de Administrare a Infrastructurii Rutiere (CNAIR), a anunțat, miercuri, că s-a parcurs o nouă etapă importantă pentru proiectul drumului expres Focșani-Brăila.
În ședința Consiliului Tehnico Economic (CTE) al CNAIR au fost avizați indicatorii necesari pentru construcția acestui nou drum de mare viteză.
Traseul drumului expres Focșani-Brăila are o lungime de 73,52 km. A fost stabilit în urma unor studii specifice detaliate, incluzând studii arheologice, topografice și geotehnice. Printre elementele planificate pentru construcție pe acest nou drum expres se numără:
- 57 de poduri/pasaje/structuri casetate;
- șase noduri rutiere;
- șase parcări.
Proiectul este evaluat la 5,5 miliarde de lei (fără TVA). El include și amenajarea a 155 de hectare de perdele forestiere pentru prevenirea înzăpezirii. Indicatorii tehnico-economici necesari pentru construcția drumului expres Focșani-Brăila urmează să fie avizați în Consiliul Tehnico-Economic al Ministerului Transporturilor și Infrastructurii și în Consiliul Interministerial de Avizare Lucrări Publice de Interes Național și Locuințe, urmând ca ulterior să fie aprobați prin Hotărâre de Guvern.
Licitația pentru autostrada Craiova-Filiași va începe curând
În curând, Ministerul Transporturilor va iniția licitația pentru construcția tronsonului de autostradă Craiova-Filiași. Acest proiect va fi extins ulterior cu un drum expres până la Târgu Jiu. Cosmin Popescu, președintele Consiliului Județean Gorj, a spus că procedurile de expropriere vor demara imediat după lansarea licitației.
„Proiectarea va dura foarte puțin, deoarece documentația sau studiul de fezabilitate este la nivel de detaliu, ceea ce face ca partea de proiectare să fie mult mai ușoară”, a explicat el.
După discuțiile purtate cu ministrul Transporturilor, Sorin Grindeanu, s-a convenit ca primul segment, respectiv sectorul de autostradă Filiași-Craiova, să fie pus în licitație în aproximativ două săptămâni. De asemenea, va urma să fie anunțată licitația și pentru pachetul care vizează drumul expres din județul Gorj, cuprinzând atât proiectarea, cât și executarea lucrărilor.
Potrivit unei Hotărâri de Guvern propuse de Ministerul Transporturilor, construcția autostrăzii Craiova – Filiași, care va fi extinsă cu Drumul Expres Filiași – Târgu Jiu, este estimată la suma de 16,5 miliarde de lei. Durata lucrărilor este estimată la 30 de luni, pentru acoperirea unei distanțe totale de 110 kilometri. Segmentul autostrăzii Craiova – Filiași va măsura 51,4 kilometri, în timp ce drumul expres va avea o lungime de 58,6 kilometri. Finanțarea acestui proiect va proveni din surse europene.